b'\n_START_ARTICLE_\n\xc3\x86tanol\n_START_SECTION_\nFremstilling\n_START_PARAGRAPH_\nEthanol dannes som et affaldsprodukt ved g\xc3\xa6ring/alkoholfermentering af kulhydrater som f.eks. sukker eller stivelse reduceret til forg\xc3\xa6rbare kulhydrater. N\xc3\xa5r koncentrationen af ethanol er n\xc3\xa5et ca. 16% kan g\xc3\xa6rsvampene ikke g\xc3\xa6re mere, derfor har de fleste \xc3\xb8l og vine en ethanolkoncentration p\xc3\xa5 maksimum ca. 16%. _NEWLINE_Spiritus og finsprit f\xc3\xa5s ved at destillere ethanolholdige v\xc3\xa6sker. Ved almindelig destillation kan maksimalt opn\xc3\xa5s en ethanolprocent p\xc3\xa5 96%. Ethanol med en renhed p\xc3\xa5 over 96% kan kun fremstilles ved specielle tekniske metoder. 99% ethanol eller derover kaldes absolut ethanol eller finsprit._NEWLINE_Ethanol kan ogs\xc3\xa5 fremstilles ved addition af vand over dobbeltbindingen i ethen (H\xe2\x82\x82C=CH\xe2\x82\x82). Reaktionen foreg\xc3\xa5r i sur vandig opl\xc3\xb8sning. Dobbeltbindingen i ethen bliver angrebet af H\xe2\x81\xba s\xc3\xa5 der dannes en carbokation. H\xe2\x82\x82O fungerer som en nukleofil elektrondonor, og til sidst tabes der en proton. Derved har man fremstillet ethanol.\n_START_SECTION_\nKonsumering\n_START_PARAGRAPH_\nEthanol indg\xc3\xa5r ogs\xc3\xa5 i mad, s\xc3\xa6rligt i drikkevarer, og tjener her til at beruse indtageren. Karakteristisk for denne forgiftningstilstand er nedsatte motoriske og mentale evner og ofte en vis f\xc3\xb8lelse af behag. Symptomernes styrke kan variere alt efter, hvor meget ethanol personen har indtaget. For en bedre gennemgang af dette se alkoholpromille._NEWLINE_I madlavning koges udvalgte produkter med vin og spiritus. Det er en almen misforst\xc3\xa5else, at maden, dermed vil indholde alkohol, da ethanols lave kogepunkt hurtigt f\xc3\xa5r det til at fordampe, n\xc3\xa5r det varmes. En unders\xc3\xb8gelse fandt dog, at meget af alkoholen forbliver: 25\xc2\xa0% efter 1 time af bagning eller simren, og 10\xc2\xa0% efter 2 timer._NEWLINE_Ethanols katabolisme i organismen resulterer i et energiudbytte p\xc3\xa5 7 kcal/g, og oms\xc3\xa6ttes med en hastighed svarende til ca. 0,1 g/kg legemsv\xc3\xa6gt/time. Ethanol oxideres af alkoholdehydrogenase til acetaldehyd som videre oxideres til acetat (eddikesyre) af acetaldehyd dehydrogenase samt af xanthin oxidase, de to sidstn\xc3\xa6vnte enzymer h\xc3\xa6mmes af et nedbrydningsprodukt af antabus, hvorved der sker en ophobning af acetaldehyd. Ved den uh\xc3\xa6mmede reaktion (uden antabus) omdannes acetaten videre til acetyl-CoA som derefter oms\xc3\xa6ttes i TCA-cyclen medens NADH oxideres videre i elektrontransportk\xc3\xa6den.\n_START_SECTION_\nDenaturering\n_START_PARAGRAPH_\nDa ethanol er et nydelsesmiddel er det underlagt en ret h\xc3\xb8j skat. For at kunne s\xc3\xa6lge ethanol til andre form\xc3\xa5l uden beskatning, denatureres den (ofte), det vil sige at der tils\xc3\xa6ttes kemikalier, som g\xc3\xb8r ethanolen udrikkelig. Tidligere brugte man pyridin til husholdningssprit, men da det blev almindelig kendt, at det kunne fjernes med aktivt kul, gik man over til andre stoffer. For tiden er diethylphthalat det mest brugte i husholdningssprit. Hospitalssprit kan v\xc3\xa6re denatureret med isopropylalkohol.\n_START_SECTION_\nDesinfektion\n_START_PARAGRAPH_\nEthanol anvendes til at desinficere med i b\xc3\xa5de private husholdninger og laboratorier. Til  at dr\xc3\xa6be bakterier med er en ca. 70% ethanol at foretr\xc3\xa6kke. Med ethanol p\xc3\xa5 90% og derover denatureres proteinerne i cellerne meget hurtigt omkring cellemembranen, og danner en hinde som g\xc3\xb8r at mere ethanol ikke kan tr\xc3\xa6nge ind. Det betyder at det indre stadig er levende, og cellen er alts\xc3\xa5 ikke d\xc3\xb8d. Ved 70% ethanolkoncentration vil proteinerne denatureres langsommere, og ethanolen kan alts\xc3\xa5 tr\xc3\xa6nge hele vejen ind i cellen og dr\xc3\xa6be den.\n_START_SECTION_\nEnergilagring\n_START_PARAGRAPH_\nI fremtiden kan det t\xc3\xa6nkes, at man kan gemme energien i hydrogen som er besv\xc3\xa6rligt at gemme \xe2\x80\x93 eller ethanol der er forholdsvist ugiftigt, milj\xc3\xb8venligt og let at opbevare.\n_START_SECTION_\nBlanding af ethanol og vand\n_START_PARAGRAPH_\nEt interessant eksperiment f\xc3\xa5s ved blanding af ethanol (husholdningssprit) (ca. 95%) og vand. Tag 1 liter af hver og bland det, resultatet er et rumfang mindre end 2 liter, mens massen er bevaret.'